b'\n_START_ARTICLE_\nForbundskansler Willy Brandt-stiftelsen\n_START_PARAGRAPH_\nForbundskansler Willy Brandt-stiftelsen (tysk: Bundeskanzler-Willy-Brandt-Stiftung) ble etablert i 1994 etter en beslutning av den tyske Forbundsdagen. Den er opprettet til minne om og bevaring av Willy Brandts politiske m\xc3\xa5l og virke.\n_START_SECTION_\nForm\xc3\xa5l\n_START_PARAGRAPH_\nStiftelsens form\xc3\xa5l er \xc3\xa5 bevare minnet om Willy Brandts virke til fremme av det tyske folkets frihet, fred og enhet, til sikring av demokratiet i Europa og den tredje verden, den europeiske samling, og til fremme av forst\xc3\xa5else og forsoning mellom folkene, s\xc3\xa5 vel som for utviklingen av Nord-s\xc3\xb8r-dialogen. Slik vil stiftelsen gi et bidrag til \xc3\xa5 forst\xc3\xa5 1900-tallets historie og utviklingen av Forbundsrepublikken Tyskland._NEWLINE_Stiftelsen har hovedsete i Berlin, og har siden 2007 hatt en avdeling i L\xc3\xbcbeck.\n_START_SECTION_\nForum Willy Brandt Berlin og Willy Brandt-huset i L\xc3\xbcbeck\n_START_PARAGRAPH_\nForum Willy Brandt Berlin er et sted for historisk utdanning og politisk informasjon. Den moderne utstillingen om Willy Brandt og den politiske utviklingen i det 20. \xc3\xa5rhundre tilbyr gratis tilgang til informasjon om politikerens liv._NEWLINE_Willy Brandt-huset ligger i Brandts f\xc3\xb8deby, L\xc3\xbcbeck. Med en permanent utstilling og et omfattende pedagogisk program er Willy Brandt-huset et reisem\xc3\xa5l for skoleklasser og turister i L\xc3\xbcbeck.\n_START_SECTION_\nArrangementer\n_START_PARAGRAPH_\nP\xc3\xa5 begge steder arrangerer stiftelsen en rekke historiske og politiske arrangementer. I tillegg til foredrag av forskere, boklanseringer, arrangementer med moderne vitner og spesielle utstillinger, er Willy Brandt-foredraget og Willy Brandt-diskusjonen gjennomg\xc3\xa5ende arrangementer innenfor det \xc3\xa5rlige programmet. Ved Willy Brandt-foredraget i Berlin snakker en fremtredende internasjonal personlighet om aktuelle globale problemstillinger, for eksempel EUs h\xc3\xb8yrepresentant for utenrikssaker og sikkerhetspolitikk Federica Mogherini i 2016. Europar\xc3\xa5dets generalsekret\xc3\xa6r Thorbj\xc3\xb8rn Jagland holdt Willy Brandt-foredraget i L\xc3\xbcbeck i 2014.\n_START_SECTION_\nForskning\n_START_PARAGRAPH_\nStiftelsen har fokus p\xc3\xa5 kontinuerlig evaluering av historiske gjenstander og kilder for \xc3\xa5 forsterke kunnskapet om Brandt og hans prestasjoner. Som en del av denne forskningen publiserte stiftelsen en ti bind utgave av utvalgte dokumenter om Willy Brandt (Berliner Ausgabe). I tillegg publiserer stiftelsen forskningsresultater og organiserer workshops og internasjonale konferanser i samarbeid med andre institusjoner.\n_START_SECTION_\nWilly Brandt-prisen for samtidshistorie\n_START_PARAGRAPH_\nHvert andre \xc3\xa5r siden 2005 deler stiftelsen ut Willy Brandt-prisen for samtidshistorie til fremragende forskningsarbeid om Willy Brandt og samtidshistorien knyttet til hans politisk liv. For eksempel fikk Robin M. Allers prisen i 2007 for boken \xc2\xabBesondere Beziehungen. Deutschland, Norwegen und Europa in der \xc3\x84ra Brandt (1966\xe2\x80\x931974)\xc2\xbb, som handler om relasjonen mellom Tyskland, Norge og Europa i \xc3\xa5rene 1966\xe2\x80\x931974.\n_START_SECTION_\nWilly Brandts onlinebiografi\n_START_PARAGRAPH_\nI september 2017 publiserte stiftelsen en omfattende onlinebiografi om Willy Brandt, hans politikk og innflytelsesrike bekjente. Prosjektet ble gjennomf\xc3\xb8rt i kooperasjon med den norsk-tyske Norwegisch-Deutsche Willy-Brandt-Stiftung.'